ธปท.เผยทุนสำรองประเทศลด200ล้านเหรียญสหรัฐฯ
ธปท.เผยทุนสำรองลดลง 200 ล้านเหรียญสหรัฐฯ อยู่ที่ระดับ 1.785 แสนล้านเหรียญสหรัฐฯ คาดเป็นผลจากเงินเหรียญสหรัฐฯปรับแข็งค่าขึ้นและธปท.ลดการแทรแซงเงินบาท
4 พ.ค. 2555

ธปท.เผยทุนสำรองลดลง 200 ล้านเหรียญสหรัฐฯ อยู่ที่ระดับ 1.785 แสนล้านเหรียญสหรัฐฯ คาดเป็นผลจากเงินเหรียญสหรัฐฯปรับแข็งค่าขึ้นและธปท.ลดการแทรแซงเงินบาท
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 27 เม.ย.ปีนี้อยู่ที่ระดับ 1.785 แสนล้านเหรียญสหรัฐฯ หรือประมาณ 5.505 ล้านล้านบาท ลดลง 200 ล้านเหรียญสหรัฐฯ หรือประมาณ 6,180 ล้านบาท หากคิดอัตราแลกเปลี่ยนปัจจุบันที่ระดับ 30.90 บาทต่อเหรียญสหรัฐฯ จากสัปดาห์ก่อนหน้าอยู่ที่ระดับ 1.787 แสนล้านเหรียญสหรัฐฯ หรือประมาณ 5.525 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิ(Forward)อยู่ที่ระดับ 3.09 หมื่นล้านเหรียญสหรัฐฯ เพิ่มขึ้น 1,100 ล้านเหรียญสหรัฐฯ จากสัปดาห์ก่อนหน้าที่ 2.98 หมื่นล้านเหรียญสหรัฐฯ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯกับฐานะForwardด้วยอยู่ที่ระดับ 2.094 แสนล้านเหรียญสหรัฐฯ
ทั้งนี้ สาเหตุที่ทุนสำรองฯลดลงคาดว่าเป็นผลมาจากเงินเหรียญสหรัฐฯปรับตัวแข็งค่าขึ้น ทำให้เมื่อตีค่าเงินสกุลอื่นๆในทุนสำรองเป็นเงินเหรียญสหรัฐฯทำให้มีมูลค่าลดลง บวกกับธปท.เองก็มีการแทรกแซงค่าเงินบาทโดยการเข้าซื้อเงินเหรียญสหรัฐฯในตลาดทันที(spot)ลดลง เพราะช่วงหลังธปท.มีนโยบายปล่อยค่าเงินให้เป็นไปตามกลไกลตลาดมากขึ้น เพราะช่วงสัปาดห์ที่ผ่านมาค่าเงินบาทค่อนข้างมีเสถียรภาพเคลื่อนไหวเฉลี่ยอยู่ที่ระดับ 30.90 บาทต่อเหรียญสหรัฐฯ และเป็นไปในทิศทางเดียวกับสกุลในภูมิภาค
สำหรับฐานเงิน หรือเงินสดหมุนเวียนในมือประชาชนและเงินฝากของสถาบันการเงินที่ธปท.อยู่ที่ระดับ 1.313 ล้านล้านบาท เพิ่มขึ้นเล็กน้อยจากระดับ 1.285 ล้านบาทในสัปดาห์ก่อนหน้า